Juhlien alettua juutalaiset etsivät häntä ja kyselivät: -
"Missä se mies on?"
Kansan keskuudessa hän oli yleisen kiistelyn aiheena.
Toiset kiittivät: "Hän on hyvä mies", toiset sanoivat: -
"Kaikkea muuta, hän on kansanvillitsijä."
Julkisesti kukaan ei kuitenkaan uskaltanut puhua hänestä, -
sillä kaikki pelkäsivät juutalaisia.
Juhlan jo ehdittyä puoliväliin Jeesus meni ylös temppeliin ja alkoi opettaa.
Juutalaiset olivat ihmeissään ja sanoivat: -
"Kuinka tuo oppimaton mies voi tuntea kirjoitukset?"
Jeesus sanoi heille: "Se, mitä minä opetan, ei ole minun oppiani, -
vaan hänen, joka on minut lähettänyt.
Joka tahtoo noudattaa hänen tahtoaan, pääsee kyllä selville siitä, -
onko opetukseni lähtöisin Jumalasta vai puhunko omiani.
Se, joka esittää omia ajatuksiaan, tahtoo kunniaa itselleen.
Mutta se, joka tahtoo kunniaa lähettäjälleen, puhuu totta, -
hänessä ei ole vääryyttä.
Mooses antoi teille lain, vai kuinka? Silti yksikään teistä ei noudata sitä.
Miksi te haluatte tappaa minut?"
Ihmiset sanoivat: "Sinussa on paha henki. Kuka sinut yrittäisi tappaa?"
Jeesus vastasi: "Minä tein yhden ainoan teon, -
ja sitä te kaikki ihmettelette.
Mooses sääti teille ympärileikkauksen -
-- se ei tosin ole peräisin Moosekselta, vaan kantaisiltä --
ja te toimitatte sen myös sapattina.
Jos kerran ihminen ympärileikataan sapattinakin, -
ettei Mooseksen lakia rikottaisi, niin miksi te olette vihoissanne siitä, -
että minä sapattina paransin koko ihmisen?
Älkää tuomitko sen mukaan, miltä asia päältä katsoen näyttää, -
vaan tuomitkaa oikein."